་པའི་ངང་ལས་མཆོད་པ་རྣམས། །ཨ་ལས་དུམ་གསུམ་ཐོད་པ་ནི། །ཕྱི་དཀར་ནང་དམར་དཔྲལ་མདུན་བསྟན། །ཡངས་ཤིང་རྒྱ་ཆེར་ཧཱུྃ་ཞུ་ལས། །མཆོད་ཡོན་ཞབས་བསིལ་མེ་ཏོག་སྤོས། །མར་མེ་དྲི་ཆབ་ཞལ་ཟས་དང་། །རོལ་མོའི་རྣམ་པ་ཞི་བའི་རྫས། །གཞན་ཡང་ཐོད་པ་དེ་ལྟའི་ནང་། །དགྲ་བགེགས་བསྒྲལ་བའི་ཁྲག་མཚོ་དང་། །མིག་དང་རྣ་བ་སྣ་ལྕེ་སྙིང་། །རུས་རྐང་ཀླད་ཚིལ་བསྲེགས་པའི་དུད། །རྐང་ཏིལ་མར་ཁུ་རོ་རས་སྡོང་། །མཁྲིས་པ་སྨན་སྣའི་དྲི་ཆབ་དང་། །ཤ་ཁྲག་རུས་སྤུངས་ཞལ་ཟས་རྔམ། །རྐང་གླིང་ཐོད་རྔ་རོལ་མོའི་སྒྲས། །གཞན་ཡང་རླུང་མེ་ཐོད་སྒྱེད་སྟེང་། །ཐོད་སྣོད་ཡངས་ཤིང་རྒྱ་ཆེའི་ནང་། །བ་ལང་ཁྱི་རྟ་གླང་ཆེན་མིའི། །ཤ་དང་དྲི་ཆེན་ཁྲག་ཞུ་བ། །ཀླད་པ་དྲི་ཆུ་བདུད་རྩི་ལྔ། །བྷྲཱུཾ་ཨོཾ་ཛྲཱིཾ་ཁཾ་ཧཱུྃ་ཡིག་སྟེ། །ཡེ་ཤེས་ལྔ་ངོས་རླུང་མེ་ཡིས། །བསྐྱོད་པས་རོ་གཅིག་བདུད་རྩི་ནི། །རྣམ་པ་ཤ་ཁྲག་རུས་ལས་གྲུབ། །དམ་རྫས་རྒྱན་ལྡན་གཏོར་མར་གྱུར། །ཨོཾ་ཨརྒྷཾ། པཱ་དྱཾ། པུཥྤེ། དྷུ་པེ། ཨཱ་ལོ་ཀེ གནྡྷེ། ནཻ་ཝི་དྱ། ཤཔྟ་ཨཱཿཧཱུྃ། ཨོཾ་མ་ཧཱ་རཀྟ་ས་མུ་དྲ་མ་ཧཱ་པཉྩ་ཨིནྡྲ་གུ་ཧྱ་པུཥྤེ། མ་ཧཱ་མེ་ད་གུ་ཧྱ་དྷུ་པེ། མ་ཧཱ་མདྷུ་ར་གུ་ཧྱེ་ཨཱ་ལོ་ཀེ མ་ཧཱ་བ་སུ་རུ་དྷི་ར་གུ་ཧྱ་གནྡྷེ། མ་ཧཱ་མཱཾ་ས་རཀྟ་བྷུ་ཛ་ཐ་པི་པ་ཐ་མ་ཧཱ་ཤཔྟ་ཨཱཿཧཱུྃ།
ཞི་དྲག་གི་མཆོད་པའི་ཕྱག་རྒྱ་སྤྱི་འགྲེ་མཆོད་པ་བྱིན་བརླབས། ཕྱག་གཡོན་གཡས་གཉིས་ཀ་བྱ་ཁྱུང་གི་ཕྱག་རྒྱ་རྣམས་རིམ་བཞིན་གཏོར་མར་བསྟེན་ནས་འཆབ་བ་དང་།
ཨོཾ་ཨཱཿཧཱུྃ་ཧ་ཧོ་ཧྲཱིཿ
ལན་གསུམ་གྱིས་གཏོར་མ་བྱིན་བརླབས།
རང་ཉིད་ཀྱཻ་ཡི་རྡོ་རྗེའི་མདུན། །འཇིགས་རུང་དུར་ཁྲོད་བརྒྱད་དབུས་སུ། །པཾ་པད་རཾ་ཉི་མི་རོའི་སྟེང་། །ཧཱུྃ་ལས་གྲི་གུག་ཧཱུྃ་མཚན་ལས། །འོད་འཕྲོས་དགྲ་བགེགས་ཚར་བཅད་འདུས། །ཡོངས་གྱུར་དཔལ་ལྡན་རྡོ་རྗེ་ཆེ། །ནག་པོ་ཆེན་པོ་གུར་གྱི་མགོན། །ཆེ་ཞིང་ཆེར་འབར་སྐུ་མདོག་ནག །ཕྱག་གཉིས་གྲི་གུག་ཐོད་ཁྲག་ནི། །ཐུགས་ཀར་སྟེང་འོག་དབུས་གཎྜི། །དམར་ཟླུམ་སྤྱན་གསུམ་མཆེ་གཙིགས་ཞལ། །ལྗགས་འདྲིལ་རྔམས་སྒྲ་ཁྲག་རྒྱུན་འཛག །སྨ་སྨིན་དབུ་སྐྲ་དམར་སེར་བརྫེས། །ཐོད་སྐམ་ལྔ་ཡིས་དབུ་ལ་བརྒྱན། །ཐོད་རློན་ཁྲག་འཛག་ལྔ་བཅུའི་ཕྲེང་། །རུས་པའི་རྒྱན་དྲུག་སྦྲུལ་གྱིས་བརྒྱན། །སྟག་ཤམ་དར་གྱི་ལྷབ་ལྷུབ་ཅན། །མིའུ་ཐུང་གེལ་པའི་འདུག་སྟངས་ཀྱིས། །རོ་གདན་ལ་འགྱིང་གཡས་གཡོན་རྒྱབ། །མདུན་སྟེང་རྣམས་སུ་བྱ་ཁྱི་ནག །ཅེ་སྤྱང་སྔོ་དང་མི་ནག་ཚོགས། །ཁྱུང་ཆེན་རིགས་ལྔའི་འཕྲོ་འདུ་ཅན། །ཡེ་ཤེས་མེ་འབར་དབུས་བཞུགས་ཀྱི། །དཔྲལ་མགྲིན་སྙིང་ཁར་ཨོཾ་ཨཱཿཧཱུྃ། །དཀར་དམར་མཐིང་མཚན་རང་ཉིད་ཀྱི། །ཐུགས་ཀའི་འོད་ཀྱིས་སྤྱན་དྲངས་གྱུར། །
གུ་གུལ་ཚིལ་ཆེན་སོགས་ཀྱི་དུད་པ། རྔ་རོལ་རྐང་གླིང་གཡབ་དར་སོགས་དང་བཅས་རོལ་མོས་བྱིང་དབབ། གདུང་དབྱངས་དང་བཅས་པས།
ཧཱུྃ་རྡོ་རྗེ་འཛིན་པའི་ཡེ་ཤེས་ནི། །གདུག་པ་འདུལ་ཕྱིར་སྲིན་པོའི་གཟུགས། །འདའ་བར་དཀའ་བའི་དམ་ཚིག་ཅན། །མགོན་པོ་འཁོར་བཅས་འདིར་གཤེགས་བཞུགས། །ཨོཾ་ཤྲཱི་མ་ཧཱ་ཀཱ་ལཱ་ཡ་ས་པཱ་རི་ཝཱ་ར་བཛྲ་ས་མཱ་ཛཿ པདྨ་སཱུརྻ་ཤ་ཏྲུཾ་བཻཏྟ་ལི་ཨཱ་པ་ན་ཏིཥྛནྟུ།
ཞེས་པས་སྤྱན་འདྲེན་བཞུགས་གསོལ་དང་། རྡོར་ཐལ་ཁ་ཕྱེ་བའི་མཐར་སེ་གོལ་གཏོགས་པ་དང་བཅས།
ཨོཾ་ཤྲཱི་མ་ཧཱ་ཀཱ་ལཱ་ཡ། ཤཱ་ས་ན་ཨུ་པ་ཧཱ་རི་ཎི། ཨེ་ཀ་ཨ་པཤྩི་མ། མ་ཀཱ་ལ་ཨ་ཡཾ་ཨི་དཾ། རཏྣ་ཏྲ་ཡ་ཡ། ཨ་པ་ཀ་རི་ཎི། ཡི་ཏི་པྲ་ཏྲི་ཛྙ། སྨ་ར་སི་ཏ་དཱ། ཨི་དཾ་དུཥྚན། ཁ་ཁ། མ་ར་མ་ར། གྲྀཧྣ་གྲྀཧྣ། བྷནྡྷ་བྷནྡྷ། ཧ་ན་ཧ་ན། ད་ཧ་ད་ཧ། པ་ཙ་པ་ཙ། དེ་ན་མེ་ཀེ་མ་ར་ཡ་ཧཱུྃ་ཕཊཿ
ཚར་གསུམ་སོགས་ཀྱིས་གཏོར་མ་བསྔོ་བར་གནང་ནས་གོང་བཞིན་མཆོད་སྔགས་མཐེབ་སྲིན་ནང་མཆོད་འབུལ་བའི་སྟངས་ཀ་དང་།
ཨོཾ་ཨཱཿཧཱུྃ།
གིས་ནང་མཆོད།
དཔལ་ལྡན་གུར་གྱི་མགོན་པོ་ཆེ། །ལྕམ་དྲལ་བྲན་གཡོག་འཁོར་བཅས་མཆོད། །བསྟན་འགྲོ་རྣལ་འབྱོར་བར་ཆད་སྲུང་། །བསམ་ཀུན་ཡིད་བཞིན་འགྲུབ་པར་མཛོད། །
ཅེས་འཕྲིན་བཅོལ་དང་། བསྐང་བ་དངོས་ནི། རྔ་རོལ་དབྱངས་དང་བཅས།
ཧཱུྃ་མ་དག་སྣོད་བཅུད་སྣང་སྲིད་ཇི་སྙེད་པ། །དག་པ་རབ་འབྱམས་མཆོད་ཡོན་ཞབས་བསིལ་དང་། །མེ་ཏོག་བདུག་སྤོས་སྣང་གསལ་དྲི་དང་ཟས། །རོལ་མོ་རྒྱལ་སྲིད་སྣ་བདུན་འདོད་ཡོན་ལྔ། །བཀྲ་ཤིས་རྫས་རྟགས་རི་གླིང་ཉི་ཟླ་སོགས། །རིན་ཆེན་འབྲུ་སྣ་དར་གོས་སྨན་ལ་སོགས། །ངོ་མཚར་ཕྱི་ཡི་བསྐང་རྫས་སྣ་ཚོགས་ཀྱིས། །མ་ཧཱ་ཀཱ་ལ་འཁོར་བཅས་ཐུགས་དམ་བསྐང་། །ཧཱུྃ་གསང་ཆེན་ཟབ་མོའི་རང་བཞིན་དུར་ཁྲོད་གནས། །འཇིགས་རུང་དྲག་པོའི་གཞལ་ཡས་ཆེན་པོའི་ནང་། །དམ་ཉམས་ཕྱི་ནང་གསང་བའི་དགྲ་བགེགས་ཀྱི། །ཐོད་སྣོད་ཡངས་པར་དེ་ཡི་ཁྲག་རྒྱུན་འཁྱིལ། །དབང་ལྔའི་མེ་ཏོག་ཚིལ་ཆེན་དུད་སྤྲིན་དང་། །ཞུན་ཆེན་སྒྲོན་མེ་མཁྲིས་ཆེན་སྨན་སྣའི་དྲི། །ཤ་རུས་བཟའ་བ་ཁྲག་གི་བཏུང་བར་ལྡན། །རྐང་གླིང་ཐོད་ལྔ་འཇིགས་རུང་སྣ་ཚོགས་སྒྲ། །གཡང་གཞིའི་བླ་བྲེ་གློ་སྙིང་རྒྱུ་མའི་འཕན། །གདུག་ཅན་གཅན་གཟན་ཤུན་པ་སྦྲུལ་གདུག་ཕྲེང་། །རབ་གསང་རུས་པའི་རྒྱན་དྲུག་དམ་ཚིག་རྫས། །རོ་དུམ་རོ་སྐྲའི་རྔ་ཡབ་ཞྭ་གོས་ལྷྭམ། །མིག་སྨན་མདོག་སོགས་ནང་གི་མཆོད་རྫས་ཀྱིས། །མ་ཧཱ་ཀཱ་ལཱ་འཁོར་བཅས་ཐུགས་དམ་བསྐང་། །ཧཱུྃ་ཁྱད་པར་རྨད་བྱུང་རང་བཞིན་ལྷན་སྐྱེས་རྫས། །ཚད་ལྡན་བདེ་སྐྱོང་དམ་རྫས་བཅུད་ཀྱིས་ཕྱུར། །བྷནྡྷ་ལྕང་ལོ་སྦྱོར་སྒྲོལ་རཀྟས་གང་། །དུག་གསུམ་གཏོར་སྣོད་དམར་ཆེན་གཏོར་མ་རྔམས། །དཔའ་བོ་གཡུལ་བསད་གྲི་སྙིང་རྫས་འཁོར་ཅན། །ཕོ་རྒྱུད་སྤྲིན་ལྟར་འཚུབས་པའི་རྔ་ཡབ་ནག །མོ་རྒྱུད་རླུང་དམར་འདུ་བའི་ནལ་བུའི་གསོབ། །གསང་མདོས་པད་ཚལ་སྡེ་བརྒྱད་བུང་བའི་གསོབ། །ཕྱག་མཚན་མཚོན་ཆ་བདུད་སྡེའི་སྲོག་གི་གཤེད། །ཕྱི་རྟེན་བྱ་ནག་ལ་སོགས་སྤྲུལ་པའི་འཁོར། །ནང་རྟེན་སྐུ་གསུང་ཐུགས་ཀྱི་རྣམ་རོལ་ཅན། །གསང་རྟེན་རྒྱུད་གསུམ་དྲེག་པའི་སྲོག་གི་བཅུད། །མི་མཐུན་གཡུལ་ལས་རྒྱལ་བའི་རུ་མཚོན་སོགས། །ཕུལ་བྱུང་བསྟན་སྲུང་ཐུན་མོང་མིན་པའི་རྫས། །མ་ཧཱ་ཀཱ་ལཱ་འཁོར་བཅས་ཐུགས་དམ་བསྐང་། །ཧཱུྃ། ཐོག་མེད་དུས་ནས་འཁོར་བ་ཇི་སྲིད་བར། །མ་རིག་ལས་ཉོན་ལས་བྱུང་བཅས་རང་སྡིག །དམ་ཅན་རྒྱ་མཚོའི་ཐུགས་འགལ་ཐར་པའི་གེགས། །ཅི་མཆིས་མཁའ་མཉམ་སྡིག་དང་ལྷན་ཅིག་བཤགས། །ཧཱུྃ། མགོན་ཁྱོད་ཐུགས་དམ་གསང་བ་བསྐུལ་བའི་ཕྱིར། །ཐུགས་ཀར་ཉི་དཀྱིལ་ཧཱུྃ་ཡིག་སྔགས་ཕྲེང་བཅས། །བདག་ཉིད་དགྱེས་པ་རྡོ་རྗེའི་འོད་ཀྱིས་བསྐུལ། །ཕྲིན་ལས་རྣམ་བཞིའི་དབྱར་དམ་ད་དགོངས་ཤིག །
ཅེས་རྔ་རོལ་བཞག་ནས་གཡུལ་བསད་དུང་ཆེན་ཀྱིས་ཕྲེང་བ་གཞོན་ནུ་མས་བཀལ་བའི་སྲད་བུ་དགུ་སྒྲིལ་ཕྲེང་ཐག་ཅན་མདོ་འཛིན་ཉིས་བརྩེགས། གྲངས་བཟུང་བཅུ་ཤད་ཅན་གྱི་བྱིན་བརླབས་ཕྱག་གཡས་པའི་མཐེབ་མཛུབ་ཀྱི་སྦྱོར་བས་གྲངས་ལ་ཐོག་མར། རྡོ་རྗེ་སེམས་དཔའ་ཧེ་རུ་ཀའི་ཡིག་བརྒྱ་ཅི་རིགས། དེ་ནས། ཨོཾ་དེ་ཝ་པི་ཙུ་སོགས་གོང་བཞིན་ཅི་རིགས། དེ་ནས།
ཨོཾ་ཤྲཱི་མ་ཧཱ་ཀཱ་ལ་ཡ་ཕཊ་སྭཱཧཱ།
དང་།
ཨོཾ་ཤྲཱི་མ་ཧཱ་ཀཱ་ལ་ཡ་ཤཱ་ས་ན།
སོགས་གོང་བཞིན་ཏེ། ཉེ་སྙིང་བདུན་མ། སྙིང་པོ་བཅུ་གཉིས་མ། རྩ་སྔགས་ཤ་ས་ན་རྣམས་ལས་རྒྱུན་དུ་ཉེ་སྙིང་གཙོ་བོར་མཛད། དྲག་ལས་ལ་ཤཱ་ས་ན་གཙོ་བོར་མཛད་ཅིང་། དེ་ཡང་བྱད་མ་ཁ་ཁ་སོགས་འདོགས་ཅན་དུ་མཛོད། དེ་ལྟར་ལྗགས་བཟླས་གྲུབ་པ་དང་། རྔ་རོལ་སོགས་བཅས། བསྐུལ་བཟློག་ནི།
ཧཱུྃ། བདེ་གཤེགས་ཐུགས་སྤྲུལ་སྲུང་དབང་ཁྱོད་ཉིད་ཀྱིས། །རྡོ་རྗེ་འཛིན་པའི་དམ་ཚིག་རྗེས་དགོངས་ལ། །བདག་སོགས་སྡིག་སྒྲིབ་ནད་གདོན་བགེགས་ཀུན་སོལ། །ལུང་རྟོགས་ཚེ་བསོད་དཔལ་འབྱོར་ལེགས་ཀུན་སྤེལ། །སྣོད་བཅུད་ཕུན་ཚོགས་འདོད་ཀུན་དབང་དུ་བསྡུས། །བསྟན་འགྲོར་གནོད་ཀུན་ད་ལྟ་ཉིད་དུ་སྒྲོལ། །ཐུན་མོང་མཆོག་གི་དངོས་གྲུབ་ལྷུན་གྲུབ་མཛོད། །ཧཱུྃ་བསྟན་དང་བསྟན་འཛིན་འཇིག་རྟེན་ལ་གནོད་པའི། །གཟུགས་ཅན་དམ་ཉམས་དགྲ་བོའི་ངན་གཡོ་དང་། །གཟུགས་མེད་ལེན་ཆགས་བགེགས་ཀྱི་ཆོ་འཕྲུལ་གྱིས། །སྣོད་བཅུད་མ་རུངས་བྱེད་རྣམས་དེ་ཉིད་ལ། །མྱུར་དུ་བཟློག་སྒྱུར་ཕྲིན་ལས་འགྲུབ་པར་མཛོད། །ཧཱུྃ་སྲིན་པོའི་ཕུན་ཚོགས་ཡིད་བཞིན་དབང་གི་རྒྱལ། །ཞི་བའི་དགེ་མཚན་སྤང་རྟོགས་མཐར་ཕྱིན་སྩོལ། །མཁས་གྲུབ་གཉན་གཅིག་རྡོ་རྗེ་ནག་པོ་ཆེ། །འཁོར་འདས་ཡོངས་ཀྱི་མཐུ་ཆེན་མངའ་གསོལ་ལོ། །ཧཱུྃ་མི་འགྱུར་མཐིང་མདོག་ཆོས་ཀུན་རོ་གཅིག་ཞལ། །བདེ་གཉིས་ཕྱག་དང་གཟུང་འཛིན་མཐའ་གནོན་ཞབས། །མཆོག་ཐུན་རབ་སྩོལ་རྔམས་བརྗིད་ཆ་ལུགས་ཅན། །ཡོན་ཏན་དཔག་མེད་གུར་གྱི་མགོན་པོར་བསྟོད། །
དེ་ནས་གཏོར་མ་ལ་ཉིན་མོ་ཡིན་ན་སྤོས་རེངས་དང་། སྲོད་ཐོ་རངས་སོགས་ཡིན་ན་དཔལ་འབར་བཙུགས། ཕུད་ཆང་དང་བཅས་པས།
ཧཱུྃ་དམ་ཅན་དབང་ཕྱུག་ནག་པོ་འཁོར་བཅས་རྣམས། །ཏིང་འཛིན་སྔགས་རྒྱའི་རྣམ་འཕྲུལ་གཏོར་མ་ཆེ། །བཟའ་བཅའ་ལྡངས་མྱང་བཏུང་བ་ཁྱད་པར་རྫས། །རི་དང་རྒྱ་མཚོའི་རྣམས་རོལ་འདི་བཞེས་ལ། །བླ་མའི་སྐུ་ཚེ་བསྲིང་དང་ཐུབ་བསྟན་སྤེལ། །དེ་འཛིན་བཤད་སྒྲུབ་སྡེ་སྐྱོངས་འཇིག་རྟེན་ལ། །གནས་སྲུངས་ལོགས་སྤེལ་བདག་ལྟོས་བཅས་ཀུན་ལ། །རྟག་ཏུ་འགོ་ཞིང་འཚེས་པའི་བརྩེ་གདུང་མཛོད། །
ཅེས་དང་། དྲག་རོལ་བཅས་གཏོར་མ་ཐོག་ཁ་དང་རི་གཙང་སོགས་སུ་ཁྱེར་ལ་ཕུད་ཆང་འཐོར་བ་སྔོན་འགྲོའི་སུམ་གཉིས་ཡར་ཕུལ། གསུམ་གཅིག་མར་ཞུ་བ་མན་ངག་ཏུ་མཛད་དོ། །དེ་ནས།
ཧཱུྃ་གང་ཡང་བདག་བློའི་སྐྱོན་གྱུར་པའི། །ལྷག་ཆད་ནོར་འཁྲུལ་བག་མེད་བཤགས། །མདུན་བཞུགས་མགོན་པོ་རང་ལ་ཐིམ། །རང་གི་གནས་གསུམ་ཨོཾ་ཨཱཿཧཱུྃ། །དགེ་དེས་གནས་སྐབས་དོན་ཀུན་འགྲུབ། །མཐར་ཐུག་ནག་པོ་ཆེ་ཐོབ་ཤོག །ཕྱོགས་བཅུ་དུས་གསུམ་བཀྲ་ཤིས་ཀྱི། །དགའ་ཆར་དབྱངས་སྙན་དེང་འདིར་བྱོན། །
ཞེས་བརྗོད་ལ་གྲོལ་ལོ། ཞེས་ཤཱཀྱའི་རྒྱལ་པོའི་བསྟན་པ་རིན་པོ་ཆེའི་གངས་ལྗོངས་སྐྱེ་དགུའི་མགོན་གཅིག་ཏུ་ཆོས་རྒྱལ་ལོ་པཎ་ཐུགས་རྗེ་ཅན་རྣམས་ཀྱིས་འཛུགས་པར་མཛད་ཀྱང་། གླང་དར་མས་མཚན་ཙམ་མི་འབྱུང་བར་བྱས་མོད། རྒྱལ་བའི་ཐུགས་རྗེ་དང་འགྲོ་འདིའི་ལེགས་བྱས་ལས། སླར་ཡང་སྐྱེས་ཆེན་དམ་པ་རྣམས་ནས་བསྟན་པའི་ཉམས་གསོ་གནང་བར་ཕྱི་དར་དུ་གྲགས་པའི་ནང་ཚན། རྗེ་བཙུན་རྡོ་རྗེ་བདག་མེད་མས་ཚད་མ་སྙན་བརྒྱུད་བཞིའི་སྒོ་ནས་སྤྲུལ་པའི་དཀྱིལ་འཁོར་ཆེན་པོར་རྗེས་སུ་བཟུང་པས་ས་དྲུག་གི་རྟོགས་པ་ཆེན་པོར་གྱུར་པ་རྣལ་འབྱོར་དབང་ཕྱུག་བིརཝ་པའི་བརྒྱུད་འཛིན་ལོ་ཆེན་ཤཱཀྱ་ཡེ་ཤེས་ཀྱི་སློབ་བརྒྱུད། འོད་གསལ་ལྷ་དང་འཁོན་སྟོན་ས་སྐྱ་པ་སྟེ་མཚན་མཆོག་གསུམ་ལྡན་གྱི་གདུང་རབས་ལས་མཆོག་གྱུར་དཀར་པོ་རྣམ་གསུམ། ཆོས་རྗེ་ཁུ་དབོན་རྣམས་ལ་རྗེ་བཙུན་གོང་མ་རྣམ་ལྔར་གྲགས་པའི་བཀའ་སྲོལ་ལ་ས་ལུགས་ཞེས་གྲགས་པར། དུས་ཕྱིས་འཕགས་མཆོག་འཇིག་རྟེན་དབང་ཕྱུག་ངུར་སྨྲིག་འཛིན་པའི་ཚུལ་བསྟན་སྐུ་ཕྲེང་བདུན་ཕེབས་སོགས་ཀུན་མཁྱེན་རྒྱལ་བའི་དབང་པོའི་མཚན་འཆང་རྣམས་ནས་དབུགས་དབྱུང་གཟེངས་བསྟོད་སྩལ་བ་ལྟར། དེང་འདིར་ཡང་ཐམས་ཅད་མཁྱེན་གཟིགས་ཆེན་པོ་རྗེ་བཙུན་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོའི་ཞལ་སྔ་ནས་མཁན་རིགས་ཐ་ཤལ་འདུ་ཤེས་གསུམ་པ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་ཞེས་མིང་སྙན་དོན་ལ་མི་གནས་པ་བདག་ལ་ཆོས་སྐྱོང་ཆེན་པོ་འདིའི་ཐུགས་དམ་བསྐང་བའི་རྣམ་གཞག་གོང་ཞུས་བཞིན་བླ་མ་གོང་མས་མཛད་ཟིན་ཡོད་ན་སྨོས་མེད་དང་། དེ་མིན་འདི་འདྲ་ཞིག་རྩོམ་ཞེས་བཀའི་ཅོད་པཎ་གཙུག་གི་རྒྱན་དུ་བཀོད་དེ་དད་གུས་ཆེན་པོས་འགལ་འཁྲུལ་མེད་ཁུལ་དུ་གསར་རྩོམ་ཞུས་ཀྱང་ཐོག་མེད་ལས་ཉོན་མོངས་དབང་ཆེ་བས་ཉེས་ཚོགས་ཅི་མཆིས་བཤགས་འབུལ་དང་བཅས་ལེགས་པའི་ཆ་འདྲ་མཆིས་ན་ཀུན་མཁྱེན་བླ་མ་དགེས་པའི་མཆོད་རྫས་སུ་གྱུར་ནས་བདག་སོགས་གདུལ་བྱ་རྣམས་ལ་གྲུབ་གཉིས་དགའ་སྟོན་གྱི་འཁོར་བ་མཐའ་ཅན་གྱི་རྒྱུར་གྱུར་ཅིག། །།ཡི་གེ་པའང་རྨོངས་རྒན་རང་ནས་སཾ་བུ་ཊར་བཀོད་དོ།། །།

ཀུན་དགའ་བློ་གྲོས།
རྡོ་རྗེ་ནག་པོ་ཆེན་པོ་གུར་གྱི་མགོན་པོའི་ཐུགས་དམ་བསྐང་བའི་རིམ་པ།

:Rare Texts of the Sakya TraditionR